To anholdelser er opretholdt i tre døgn i sagen om drabsforsøg på fodboldspilleren Nicki Bille.

Tre personer er sigtet for drabsforsøg mod fodboldspilleren Nicki Bille. Det fremgår af sigtelsen mod en af de anholdte.

Fodboldspilleren blev ramt af skud med et haglgevær i højre underarm, lyder det i sigtelsen.

En 23-årig kvinde og en 30-årig mand er anholdt i sagen, i hvad der tidligere blev beskrevet som "et voldsomt husspektakel".

Begge nægter sig skyldige, oplyser parternes beskikkede forsvarsadvokater til TV 2.

En tredje, formodet gerningsmand er fortsat på fri fod.

Anholdelser opretholdt i tre døgn

Hvis ikke sigtelsen for drabsforsøg holder, vil de tre personer i stedet blive sigtet for i grov kådhed at have håndteret et haglgevær på en sådan måde, at Nicki Bille blev ramt af et skud.

Anklagemyndigheden krævede onsdag i et grundlovsforhør de to anholdte varetægtsfængslet, men det ville dommeren ikke gå med til.

I stedet valgte dommeren at opretholde deres anholdelse i tre døgn. Det betyder, at politiet nu har tre døgn til at udbygge mistanken mod de to. Derefter skal de fremstilles i et nyt retsmøde eller løslades.

Derudover er de tiltalt for ulovlig våbenbesiddelse.

"En alvorlig skade"

Tidligt onsdag morgen oplyste politiet, at en person var blevet hentet i ambulance fra sin lejlighed ved Sluseholmen.

Det kom senere frem, at denne person var Nicki Bille.

Ifølge sigtelsen blev fodboldspilleren ramt af et enkelt skud i højre underarm og fik "en alvorlig skade".

To personer er ifølge vagtchef ved Københavns Politi anholdt. Foto: Mathias Øgendahl / Mathias Øgendal

Politiet oplyser, at han er uden for livsfare, men at skaderne har været behandlingskrævende. Han er blevet kørt til Rigshospitalet.

Nicki Bille har spillet tre landskampe for A-landsholdet og har spillet for norske Rosenborg BK og spanske Villarreal CF. Nicki Bille er lige nu uden kontrakt, efter han for nylig blev fyret i Lyngby efter en voldssag.